Sarita ni Judith M. Simon
(Umuna a paset)
NAAM-AMMOKA, innem a tawenen ti napalabas. Nadanonanka iti pagadalan a damo a nangisuruak, ti Northern Quezon High School. Dita unay naginnassideg iti damo a tawen a panagisurok ta part-time-ka laeng idi. Immun-unaka iti dua a tawen iti nasao a pagadalan. Iti dayta umuna a dua a tawenmo, full time-ka, kas kuna dagiti kaduata a mangisursuro. Arig awan ti bakantem. Tallo ti loadmo – a dagiti pay kadadagsenan – dua a Math ken Physics. Sagdudua pay a section ti tunggal year level.
Segun iti istoria dagiti nadanonko, ken uray payen dagiti ubbing, nagagetka kan’ nga agisuro. Agsangit ti aldaw nga aglanganka. Kayatka koma met a maam-ammo iti personal ngem dita naikkan iti gundaway. Kalpasan ti klasem, agawidka a dagus. Mapnekak laengen kadagiti mangmangngegko.
Iti panaglabas dagiti aldaw, naammuak a mannuratka gayam iti maysa a magasin. Saan la a basta mannurat: premiado pay. Idi la a mapaneknekak nga uray gayam dagiti henio iti Math ken Physics, dagiti kagurgurak a subjects, ket adda met laingenda iti panagsurat. Kunak no di mabalin nga agdanggay ti kinasirib kadagita a paraangan ti biag.
Idi ngamin agbasbasaak, dagiti kaadalak a mangsaluyot iti Math, sumangkaduldogda iti English ken Filipino. Pakawanennak kadayta a terminok. Inruamnakami ti propesormi iti English. Wen, propesor, ngem nalaing met latta nga agsao iti dakes!
Managbasa ni Daddy iti magasin a pagsursuratam. Ket dita a naammuak ti kinamannuratmo. Manipud idin, regularen ti panagbasak iti magasin— a dati a diak ar-aramiden. Diak man ammo no apay. Mabaduyanak ngamin nga agbasa iti Iluko! Adda pay dagidi panawen nga uy-uyawek ni Daddy no kasta nga agbasa iti nasao a magasin. Ngem saan a nadismaya. Intuloyna latta ti nagbasabasa. Isu nga idi pagaayatko metten ti agbasa iti magasin, is-isemannakon ni Daddy. Ania kano ti naknakanko?
Ma-guilty-ak no maminsan. Siak a nagturpos iti Edukasion, ken Major in English ken Minor in Filipino, dina ammo ti agsurat ti daniw ken sarita! Ammok dagiti paset ken ramen ti daniw, sarita ken salaysay ngem diak man la ammo ti agputar.
Isu nga idi maammuak a mannuratka, nanayonan ti nalimed a panagtamedko kenka. Nakunak iti bagik a maaddaanta la koma iti panawen a makapagsarita. Diak man ammo ngem iti panagriknak, enjoy-ka a kasarsarita. Nga adu ti maadawko nga adal kenka. A nalaingka a pagayam!
Maysa pay, kasla adda misterio a nangbalkot iti kinataom no kasta a makitkitak ti kinaragsakmo a makisarsarita kadagiti ubbingtayo. Kasla kabsat ti pangibilbilanganda kenka.
Kadaydi damo a tawenko nga agisuro, isu met ti panagkallaysam. Inatendarak daydi a kaduak dagiti teachers iti pagadalan. Naimaldit iti rupam ti napalalo a ragsak.
Nauneg ti lugaryo. Manipud iti kangrunaan a kalsada, simrekkami iti lipit nga agpabaybay. Sa nagpakanawankami a nangitunda kadakami iti purokyo. Ngem awan pay dita ti taengyo. Nagpaabagatankami agingga iti yan dagiti piskaria. Ket dita a naimatangak ti kinamayengmeng ti yanyo. Napalawlawankayo iti kaykayo. Kapades pay idi dagiti ginasgasut a pinuon ti kalamansiyo ti agsabong ket naallopkami iti nagpaiduma nga ayamuom. Anian a nagbanglo dagiti apagukrad a sabong!
Nagdadakkelan pay dagiti lames iti piskariayo!
Kasla paraiso ditoy! maysanmaysa ti nagkuna.
Iti nakemko, napintas a disso iti maysa a mannurat a kas kenka. Ken isu ngata a kasla dika maawanan iti idea a sursuratem ta nabaknang ti aglawlawmo kadagiti mabalinmo a suraten. Kas nabasak iti libro ti Literatura, maysa kano met a daniw ti nakaparsuaan. Daytoy ti banag a dinto maatianan iti maipaay iti ania man nga aspeto ti biag.
Idi ngannganin agrikep ti klase, nasdaawak laengen idi makaawatak iti text manipud kenka. Diak ammo no kasano a naalam ti numerok. Ngem naammuak met la idi agangay nga inted gayam kenka ni Ailene, ti PE teacher a kadduatayo. Kabagiam gayam.
Dika idi simrek ket in-text-mo ti bilinmo ken ni Ailene. Ngem naglangan met kadayta nga aldaw ni Ailene ket intedna ti numerok kenka tapno maidanonko ti mensahem iti prinsipal.
Ditan ti nangrugian ti regular a panagpinnatulodta iti text. Naibugasak kadagiti mensahem a piliaka met gayam. Naangaw! Pagaayatmo pay ti agipatulod iti jokes!
Diak ammo ta iti panaglabas dagiti panawen, nakaas-asidegen ti riknak kenka. Ngem kunkunak iti bagik a masapul a kitaek ti limitasionko. Narigaten no makadadaelak pay iti maysa a pamilia. Ken maysa, addan nobiok—kaduatayo met laeng iti pagadalan, laeng ta adda iti elementary department.
(Adda tuloyna)
hat_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn